Minki deel haar mooilyk-gewoontes | SARIE
Die afgelope paar maande het Minki van der Westhuizen harte verower as aanbieder van kykNET se gewilde realiteitsreeks Boer soek ’n vrou. En vanjaar sluit sy ook by die joernaalprogram Kwêla aan as veldaanbieder. Met haar natuurlike sjarme en groot glimlag blý sy inspireer. Die SARIE-skoonheidspan het vinnig met Minki gesels en haar uitgevra oor haar gesondwees- en mooilyk-gewoontes. Hiér is haar top-wenke.
Ek glo in ’n gesonde vel
Velgesondheid is vir my baie belangrik. Ek reinig, verfris en bevog my gesig elke oggend en aand. Ek glo jou gesig is soos ’n skilderdoek en as die basis nie reg is nie, gaan jou grimering ook nie mooi lyk nie.
Ek’s nooit sonder my staatmaker-grimeerprodukte nie
Ek hou van ’n stralende, douerige vel. Om dié voorkoms te kry wend ek eers ’n basislaag met fyn weerkaatsende deeltjies oor my hele gesig aan en daarna net ’n getinte vogroom bo-oor. Ek’s ook verslaaf aan maskara en gaan nêrens daarsonder nie!
Grateful heart!!! Thank you 2016, you were spectacular!! All the glory to God!!! #myfamilymyworld #katerienlief #elisehartjie
A photo posted by Minki vd Westhuizen (@minkivanderwesthuizen) on Dec 31, 2016 at 11:36am PST
My grootste velsorgprobleem is …
Op die oomblik is een van my grootste velsorgprobleme pigmentasie. Ek het dit ontwikkel toe ek swanger was met my eerste kind. Ek dink dit maak ’n groot verskil om velsorgprodukte te gebruik wat spesiaal geformuleer is om donker vlekke en pigmentasie te behandel. Ek gaan ook gereeld vir ’n chemiese afskilferingsbehandeling (peel) en dit werk wonderlik.
Ek laat sny gereeld my haarpunte
Ek laat sny so elke agt weke my haarpunte sodat my hare gesond en glansend bly. As ek dit nie doen nie, begin my hare strooierig lyk.
Ek’s mal oor droë sjampoe
Ek het fyn hare, maar báie daarvan en sukkel dikwels om dit volume te gee. Ek gebruik dan ’n droë sjampoe sommer as ’n stileringsproduk. Dit werk fantasties om my hare meer volume te gee én dit help om my blonde haarkleur langer te laat hou omdat ek my hare dan ook minder was.
Ek eet graag koolhidrate …
… en sal dit nie sommer uit my dieet kan sny nie. Ek hou egter altyd my porsies klein. Ek probeer ook om voor sesuur saans aandete te eet. Dis goed vir jou metabolisme en help vir ’n goeie nagrus.
Die beste skoonheidsraad wat ek iemand kan gee?
Sit elke dag van jou lewe sonskerm op jou gesig. Selfs in die winter!
Keeping my skin protected with the Obagi Sunshield Matte SPF 50. Best sunblock I have ever used. It’s the last thing I apply on my skin before I go anywhere. Thank you to my dad for teaching me the importance of applying sunscreen. #obagimedical #obagi #suncare #skinprotection #bestspf A photo posted by Minki vd Westhuizen (@minkivanderwesthuizen) on Aug 11, 2016 at 2:53am PDT
6 skoonheidsgewoontes om aan te leer in die nuwe jaar